`டெத் விஷ்' எனும் நாவலை மையமாக வைத்து எடுக்கப்பட்ட படம் இது. இதற்கு முன் 1974-ல் இதே கதையை மையமாகக் கொண்ட படம் வெளியாகியிருக்கிறது. கதை ஆரம்பித்த இடத்திலே முடிவதுதான், படத்தின் மிகப் பெரிய அம்சம். `டை ஹார்ட்', `ரெட்', `தி சிக்த் சென்ஸ்', `ஹாஸ்டேஜ்' எனப் பல ஆக்‌ஷன் கலந்த த்ரில்லர் படங்களில் நடித்து வந்த ப்ரூஸ் வில்ஸ், இந்தப் படத்தில் சென்டிமென்ட் நடிப்பைக் கையில் எடுத்துள்ளார். மனைவியை இழந்த சோகம், மகளை இழந்துவிடுவோமோ என்ற பயம், கொள்ளையர்களைப் பலிவாங்க வேண்டிய வெறி.. என எல்லாவற்றிலும் நடிப்பை கனகச்சிதமாக வெளிக்காட்டியுள்ளார். ப்ரூஸ் வில்ஸின் தம்பியாக வரும் ஃப்ராங்க் கெர்ஸியின் (வின்சென்ட் டி'ஓவோஃப்ரியோன்) காமெடிகள் சில இடங்களில் ஓகே ரகம். படத்தில் பாராட்டப்பட வேண்டிய மற்றொரு விஷயம், ரோஜியர் ஸ்டோஃபர்ஸின் ஒளிப்பதிவு. எல்லா ரக ஷாட்களிலும் மிரட்டியுள்ளார். மார்க் கோல்டுப்ளாட்டின் எடிட்டிங் ஆங்காங்கே ஆறுதல். டிடெக்டிவ் யெயின்ஸ் (டீன் நோரிஸ்), டிடெக்டிவ் ஜாக்ஸன் (கிம்பர்ளி எலிஸ்), எலிஸபத் ஷ்யூ, கேமிலா மோரோன், மைக் எப்ஸ், ரூனி பெல்வின்ஸ் என மற்ற கதாபாத்திங்கள் தங்களுக்குக் கொடுத்த கேரக்டரை சரியாகச் செய்துள்ளனர்.